
U   I M E   R E P U B L I K E   H R V A T S K E

P R E S U D A

Visoki prekršajni sud Republike Hrvatske, u vijeću sastavljenom od sudaca Jasne Momirović kao predsjednice vijeća te Katice Lučić i Ivane Bosnić-Kovačić kao članica vijeća, uz sudjelovanje više sudske savjetnice Ivane Vorel Mikša kao zapisničarke, u prekršajnom postupku protiv okrivljene pravne osobe EKLATA za obrazovanje, turizam, usluge i putnička agencija d.o.o. i okrivljene odgovorne osobe Jurice Glavine, zbog prekršaja iz članka 10. stavka 4. i 5. Zakona o zabrani i sprječavanju obavljanja neregistrirane djelatnosti („Narodne novine“ broj: 61/11. i 66/19.), odlučujući o žalbi tužitelja, Državnog inspektorata Republike Hrvatske, Područnog ureda Split, Službe turističke inspekcije, podnesenoj protiv presude Općinskog prekršajnog suda u Splitu, broj: Pp-12669/2022.-11. od 25. srpnja 2025., na sjednici vijeća održanoj 10. veljače 2026.,  
                            
p r e s u d i o  j e:

Odbija se kao neosnovana žalba tužitelja, Državnog inspektorata Republike Hrvatske, Područnog ureda Split, Službe turističke inspekcije, te se prvostupanjska presuda potvrđuje.

Obrazloženje

	1. Presudom prvostupanjskog suda okrivljena pravna osoba EKLATA za obrazovanje, turizam, usluge i putnička agencija d.o.o. i okrivljena odgovorna osoba Jurica Glavina, na temelju članka 182. stavka 3. (ispravno članka 182. točke 3.) Prekršajnog zakona, oslobođeni su od optužbe, zbog prekršaja iz članka 10. stavka 4. i 5. Zakona o zabrani i sprječavanju obavljanja neregistrirane djelatnosti, opisanog u izreci. 
	
2. Istom presudom određeno je da, na temelju članka 140. stavka 2. Prekršajnog zakona, troškovi prekršajnog postupka padaju na teret proračunskih sredstava suda. 

	3. Protiv prvostupanjske presude tužitelj je pravodobno podnio žalbu zbog pogrešno i nepotpuno utvrđenog činjeničnog stanja, pogrešne primjene materijalnog prekršajnog prava i odluke o prekršajno pravnim sankcijama, kako proizlazi iz sadržaja iste. U žalbi tužitelj ističe kako ne osporava da su okrivljenici odmah po obavijesti od strane tužitelja poduzeli radnje u smislu prestanka dovođenja novih gostiju u prostore kampa, no to ne utječe na činjenicu da su to radili do tog trenutka pa ne može biti govora o nepostojanju prekršajne odgovornosti.  

4. Žalitelj predlaže da se iz razloga navedenih u žalbi, ista prihvati.

	5. Žalba je neosnovana.

6. U povodu pravodobne žalbe tužitelja, ovaj Sud je po službenoj dužnosti ispitao prvostupanjsku presudu u smislu članka 202. stavka 1. Prekršajnog zakona („Narodne novine“ broj: 107/07., 39/13., 157/13., 110/15., 70/17., 118/18. i 114/22.)  i ocijenio da je prvostupanjski sud, u odnosu na djelo opisano u izreci, pravilno donio odluku o oslobađanju okrivljenika od optužbe, jer nije dokazano da bi počinili djelo kako se optužuju.

7. Naime, okrivljenici su optuženi da bi 8. kolovoza 2022. bilo utvrđeno da omogućavaju obavljanje neregistrirane djelatnosti drugom trgovačkom društvu, dok je u postupku nesporno utvrđeno da tog dana, za koji se terete, okrivljenici to više nisu činili, a tužitelj isto niti ne osporava, već u žalbi ističe kako su to radili do tog trenutka, no za ranije razdoblje se okrivljenici optužnim prijedlogom ne terete pa je pravilan zaključak prvostupanjskog suda da nije dokazano da su okrivljenici počinili djelo za koje se terete.  

8. Stoga, neosnovano žalitelj smatra da nije bilo uvjeta za oslobađanje okrivljenih od optužbe jer je prvostupanjski sud za svoju odluku dao valjano obrazložene razloge, a s kojima se slaže i ovaj sud.

9. Stoga, kako na temelju provedenih dokaza nije utvrđeno da su okrivljenici počinili prekršaj kako im se stavlja na teret, prvostupanjski sud je pravilno okrivljenu pravnu osobu EKLATA za obrazovanje, turizam, usluge i putnička agencija d.o.o. i okrivljenu odgovornu osobu Juricu Glavinu za navedeni prekršaj oslobodio od optužbe. 

10. Iz izloženih razloga, odlučeno kao u izreci ove presude. 

U Zagrebu 10. veljače 2026.


	Zapisničarka:
	
	Predsjednica vijeća:

	
	
	

	Ivana Vorel Mikša, v.r.
	
	Jasna Momirović, v.r.


    			
	                                       
	Presuda se dostavlja Općinskom prekršajnom sudu u Splitu, u 6 otpravaka: za spis, okrivljenike, branitelja i tužitelja.

                                                                    Za točnost otpravka – ovlašteni službenik
                                                                    Upraviteljica zajedničke sudske pisarnice
  
                                                                                           Edita Vrkljan                      

